Kinders kom op menslike beendere afArgieffoto bloot ter illustrasie. (Foto: SAPD/Facebook) Kinders van ŉ informele nedersetting in Gqeberha (Port Elizabeth) het Sondag ŉ gru-ontdekking gemaak toe hulle in die bosse naby die woongebied gespeel het. Dié niksvermoedende kinders het op menslike beendere afgekom van ŉ persoon wat vermoedelik al maande lank dood is. Die beendere het boonop langs netjies gepakte houtstukke gelê. Kol. Priscilla Naidu, polisiewoordvoerder, sê kinders het om 11:15 naby Zwelindinga in Greenbushes gespeel toe hulle op die beendere afgekom het. Die polisie vermoed dat die oorledene al sowat ses maande gelede gesterf het. “Die beendere was in ŉ geel hemp, ŉ kakiebroek en bruin belt geklee,” sê Naidu. “Sy swart-en-wit tekkies en twee swart musse het langs hom gelê.” Die oorledene is na raming sowat 1,6 m lank. Speurders in die gebied het nou ŉ geregtelike doodsondersoek van stapel gestuur. “Enigiemand wat die polisie kan bystaan om die oorledene aan sy klere uit te ken, of dalk weet van iemand wat gereeld hout in die gebied gaan bymekaarmaak, word versoek om so gou moontlik met die polisie in verbinding te tree.” Ao. Bertus Blom kan by 082 442 1017 gekontak word.